L. Miklós, minister životného prostredia SR: (2004-12-01):
Najprv by som sa vyjadril k druhému vystúpeniu, pána poslanca Muňka, kde môžem povedať, toto je jednoduchší prípad. Môžem povedať, že s týmito jeho pozmeňujúcimi návrhmi možno súhlasiť. Boli prerokované. A myslím si, že to doslovné znenie je tu také, ako sme to prerokovali. Čo sa týka pána poslanca Ďaďa, predovšetkým by som sa mu chcel poďakovať za uvedenie tej celej problematiky, s čím absolútne súhlasím. A naozaj je to tak, že treba chrániť voľne žijúce druhy živočíchov a rastlín, treba sa sústreďovať na to, aby zostali vo svojom pôvodnom prostredí. A naozaj treba povedať, že na to, aby sa zachovali naozaj v pôvodnom prostredí, treba skutočne regulujúce podmienky a predovšetkým, treba povedať, aj obmedzujúce prostriedky. Treba ešte jednu vec dodať, aby sme sa nemýlili v niektorých zvratoch. Ľahšie sa povie voľne žijúci živočích ako voľne žijúci druh. Ale tu treba povedať, že tu sa chráni nie konkrétny jedinec, ale druh. A samotný druh sa skladá z jedincov. Ale ja si myslím, že s týmto je možné súhlasiť. Veľmi správne povedal pán poslanec aj to, že obchod s voľne žijúcimi druhmi živočíchov a rastlín sa rozmohol. A naozaj je to problém, ktorý zachvátil celý svet. A preto nakoniec vznikol aj medzinárodný dohovor OSN o ich ochrane. Treba ešte jednu veľmi dvojitú vec povedať. Aby sme my vedeli dosiahnuť ten cieľ, ktorý tu bol veľmi pekne uvedený a s ktorým absolútne súhlasíme, na to treba legislatívu, na to sú potrebné legislatívne predpisy. A treba povedať, že tento zákon jednoznačne hovorí o regulácii. Tak sa aj nazýva, že je to regulácia obchodu čiže ochrana cez reguláciu obchodu. A každá regulácia, samozrejme, je určitým obmedzením. A celkom iste si viem predstaviť a je to celkom prirodzené, že keď sa reguluje obchod, tak je to určité obmedzenie pre obchodníka, to nie je povedané pejoratívne ani v náznakoch, prosím, neberte to, že to hovorím pejoratívne, je to jednoducho obmedzenie obchodníka. A si viem celkom iste predstaviť, že to sa nemusí páčiť tomu obchodníkovi. Zase to nehovorím ako kritiku, len ako fakt. Čiže toto je reálna situácia a viac-menej celý ten čas, odkedy je tento zákon pred vami v parlamente aj vrátane toho prerušenia, rokujeme o tom, akým spôsobom tie obmedzenia upraviť tak, aby tie obmedzenia neboli katastrofickým dopadom ani pre obchodníka, ani pre občanov. Čo sa týka konkrétnych návrhov pána poslanca, chcem povedať, že veľmi ľutujem, že tie konkrétne návrhy neprišli počas rokovania, lebo musím úplne ľudsky povedať, a verím, že mi to uznáte, že po vypočutí si niekoľkých neviem osemnástich alebo koľkých konkrétnych návrhov je veľmi ťažké ich chytiť okamžite a vložiť to a rozhodnúť sa, či áno alebo nie, akceptovať ich. Na to boli tie veľmi ťažké rokovania výborov, kde sme sa snažili každý taký návrh tohto charakteru nejakým spôsobom chytiť. No aj to treba povedať, že tento zákon je zložitý a tie vzťahy medzi jednotlivými paragrafmi sú veľmi zložité. Preto by som sa veľmi ťažko vedel k nim vyjadrovať. A možnože za niektorými návrhmi sú racionálne myšlienky. Veľmi ťažko by sa dalo povedať, že teraz s týmto súhlasíme. A možnože budú tie jednotlivé paragrafy vzájomne v protiklade. Chcem ešte aj to povedať, ako som zachytil, snažil som sa dávať veľký pozor, že mnohé z tých návrhov predstavujú zrušenie toho, čo už spoločná správa obsahuje, a zrušenie tých paragrafov, ku ktorým bola dohoda a ktoré boli vykonzultované v rámci rokovaní výborov. Takže tu v tomto prípade už naozaj musím povedať, že to, čo bolo vo výboroch, v gestorskom výbore prerokované, odsúhlasené a dané do spoločnej správy, teraz len tak ad hoc zrušiť celkom iste nie je možné. Čiže ja by som s tými zrušeniami celkom iste nesúhlasil. S tými pozitívnymi návrhmi by, ešte raz, možnože sa mohlo dať súhlasiť, keby boli prišli v tom čase, keď sa o nich rokovalo v rámci výborov, gestorského výboru. Ale takto, žiaľbohu, ja musím povedať, že v tomto momente nie som schopný, aj keď poznám tento zákon, aj keď poznám problematiku, takto ad hoc reagovať. Na druhej strane z dikcie, z problematiky tých pozmeňujúcich návrhov, ktoré pán poslanec Ďaďo predložil, cítim, že sú to problémy, o ktorých sme rokovali, o ktorých sme hovorili vo výboroch. Možno niektoré z nich sú doslovné formulácie, o ktorých sme rokovali, možno niektoré sú formulácie trošku ináč preformulované. Ale tematika celkom iste bola prerokúvaná. A výsledok je ten, ktorý je v spoločnej správe. Takže tu musím povedať, žiaľ, ja som vždycky otvorený, že takto ad hoc s takým množstvom pozmeňujúcich návrhov nie je v mojich silách, by som povedal, súhlasiť. Znovu hovorím, je to zložité, každá tá regulácia je zložitá, najmä čo sa týka medzinárodného styku. Takže, žiaľbohu, tieto návrhy takýmto spôsobom veľmi ťažko vieme akceptovať. Samozrejme, rozhodovanie je vo vašich rukách. Ja by som navrhol ešte raz že to, čo predložil pán poslanec Muňko, je možné akceptovať. Tie návrhy, ktoré predložil pán poslanec Ďaďo, sú asi proti tým dohodnutým ustanoveniam alebo dohodnutým formuláciám, ktoré sú v spoločnej správe. Preto z nášho hľadiska ja by som veľmi ťažko vedel povedať, že s tým súhlasíme, lebo si myslím, že prišli v poslednej chvíli a vo veľkom množstve. Takže toto je postoj ministerstva životného prostredia. Ďakujem za pozornosť.